Virallinen lehti nro C 118 , 29/04/1999 s. 0063



KIRJALLINEN KYSYMYS P-2384/98 esittäjä(t): Giovanni Burtone (PPE) komissiolle (17. heinäkuuta 1998) Aihe: Sisilialaisten yritysten verovelkojen kumoaminen tai lykkääminen ja niiden EY:n perustamissopimuksen mukaisuus Sisilian itäosia 13. joulukuuta 1990 koetelleen maanjäristyksen jälkeen Italian valtio myönsi alueella sijainneiden kuntien yrityksille muun muassa sosiaaliturvamaksujen ja arvonlisäverojen maksamisen lykkäystä. Näiden yritysten on lähiaikoina maksettava takaisin ne erääntyneet maksut ja verot, jotka jäivät maksamatta vuosina 1990, 1991 ja 1992. Verovelan välitön maksaminen merkitsisi monille yrityksille taloudellista romahdusta, sillä alueella on valinnut vuosina 1990-1998 laskusuhdanne, jolloin liikevaihto ja Sisilian tuottavuus laskivat puoleen entisestään. Kun INPS ehdotti sosiaaliturvamaksujen lykkäämistä kymmenellä vuodella, veroviranomaiset ehdottivat sitä vastoin huomattavasti lyhyempää aikaa. Vaikutukset työllisyyteen olisivat lievästi sanottuna dramaattisia alueella, jonka työttömyysluvut ovat jo nyt erittäin korkeat. Euroopan unioni katsoo työttömyyden torjunnan ensisijaiseksi tehtäväkseen. Luxemburgin Eurooppa-neuvosto totesi, että verotus olisi eräs keino vähentää työttömyyttä. Erityisesti 21. marraskuuta 1997 kokoontunut Luxemburgin Eurooppa-neuvosto vahvisti, että on välttämätöntä muuttaa verotusjärjestelmää työllisyyttä suosivammaksi ja helpottaa työn verottamiseen ja pakollisiin maksuihin kohdistuvia paineita. Jäsenvaltiot ovat tämän vuoksi sitoutuneet keventämään työhön kohdistuvaa verotaakkaa. Edellä esitetyn perusteella tiedustelisin Euroopan komissiolta, onko EY:n perustamissopimuksen mukaista toimia siten, että maksujen lykkäystä saaneille yrityksille annetaan mahdollisuus - erääntyneiden verovelkojen ja maksujen siirtämiseen 31. joulukuuta 1998 saakka ja - maksettavien summien alentamiseen investointien, uudenaikaistamistoimien ja uusien työpaikkojen luomisen perusteella? Komission jäsenen Mario Montinkomission puolesta antama vastaus (2. lokakuuta 1998) Verotuksen alalla arvonlisäverojärjestelmää on yhdenmukaistettu 17 päivänä toukokuuta 1977 annetulla kuudennella neuvoston direktiivillä 77/388/ETY(1), sellaisena kuin se on viimeksi muutettuna 20 päivänä joulukuuta 1996 annetulla neuvoston direktiivillä 96/95/EY(2). Erityisesti veronmaksuvelvollisten velvoitteiden osalta direktiivin 22 artiklan 5 kohdassa säädetään periaatteesta, jonka mukaan verovelvollisen on maksettava arvonlisäveron nettomäärä ilmoituksen tekemisen yhteydessä. Tästä periaatteesta poiketen saman kohdan toisessa virkkeessä todetaan, että jäsenvaltiot voivat kuitenkin "asettaa maksun suoritukselle eri määräpäivän". Tämä poikkeus ei kuitenkaan oikeuta peruuttamaan veroa tai pienentämään sen määrää. Muuten maksun määräpäivän lykkääminen olisi valtiontuki, jota komission olisi tarkasteltava EY:n perustamissopimuksen 92 artiklan ja sitä seuraavien artiklojen perusteella. Kuudennen direktiivin 22 artiklan 9 kohdan kolmannen luetelmakohdan mukaan jäsenvaltiot "voivat myöntää verovelvollisille erivapauden veron maksamisesta, jos sen määrä on merkityksetön". Tästä seuraa, että jäsenvaltiolla ei ole oikeutta vähentää verovelvolliselta vaaditun veron määrää, paitsi jos verovelvolliselta vaadittu arvonlisävero on määrältään merkityksetön. (1) Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste annettu neuvoston direktiivi 77/388/ETY. EYVL L 145, 13.6.1977. (2) EYVL L 338, 28.12.1996.